CELEX: 62018CN0575
Language: mt
Date: 2018-09-13 00:00:00
Title: Kawża C-575/18 P: Appell ippreżentat fit-13 ta’ Settembru 2018 mir-Repubblika Ċeka mid-digriet mogħti mill-Qorti Ġenerali (Is-Seba’ Awla) fit-28 ta’ Ġunju 2018 fil-Kawża T-147/15, Ir-Repubblika Ċeka vs Il-Kummissjoni

12.11.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 408/43
            
         
      Appell ippreżentat fit-13 ta’ Settembru 2018 mir-Repubblika Ċeka mid-digriet mogħti mill-Qorti Ġenerali (Is-Seba’ Awla) fit-28 ta’ Ġunju 2018 fil-Kawża T-147/15, Ir-Repubblika Ċeka vs Il-Kummissjoni
      (Kawża C-575/18 P)
      (2018/C 408/56)
      Lingwa tal-kawża: iċ-Ċekk
      
         Partijiet
      
      
         Appellanti: Ir-Repubblika Ċeka (rappreżentanti: M. Smolek, J. Vláčil, O. Serdula, aġenti)
      
         Parti oħra fil-proċedura: Il-Kummissjoni Ewropea
      
         Talbiet
      
      L-appellanti titlob li l-Qorti tal-Ġustizzja jogħġobha:
      
                  —
               
               
                  tannulla d-digriet ikkontestat;
               
            
                  —
               
               
                  tiċħad l-eċċezzjoni ta’ inammissibbiltà eċepita mill-Kummissjoni Ewropea;
               
            
                  —
               
               
                  tibgħat lura l-kawża quddiem il-Qorti Ġenerali sabiex din tal-aħħar tiddeċiedi dwar it-talbiet magħmula mir-Repubblika Ċeka fir-rikors tagħha; u
               
            
                  —
               
               
                  tikkundanna lill-Kummissjoni Ewropea għall-ispejjeż.
               
            
         Aggravji u argumenti prinċipali
      
      Insostenn tal-appell tagħha, ir-rikorrenti tinvoka aggravju uniku bbażat fuq ksur tal-Artikolu 263 tat-Trattat dwar il-Funzjonament tal-Unjoni Ewropea (iktar ’il quddiem it-“TFUE”), moqri flimkien mal-Artikolu 47 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”).
      Fil-fatt, fid-digriet appellat, il-Qorti Ġenerali ddeċidiet żbaljatament li l-att ikkontestat, fin-nuqqas b’mod partikolari tas-setgħa tal-Kummissjoni li tadotta deċiżjonijiet fil-qasam ta’ riżorsi proprji tradizzjonali, ma jikkostitwixxix att li jista’ jiġi kkontestat fis-sens tal-Artikolu 263 TFUE, fatt li, skont il-Qorti Ġenerali, ma jippreġudikax id-dritt għal protezzjoni ġudizzjarja effettiva mogħti lir-Repubblika Ċeka mill-Artikolu 47 tal-Karta, sa fejn kien ikun preferibbli li r-Repubblika Ċeka tipprovdi s-somma kontenzjuża taħt kundizzjonijiet, tesprimi riżervi dwar il-fondatezza tat-teżi sostnuta mill-Kummissjoni u tistenna li l-Kummissjoni tippreżenta rikors abbażi tal-Artikolu 258 TFUE.
      Id-deċiżjonijiet tal-Qorti Ġenerali jmorru kontra l-Artikolu 263 TFUE, moqri flimkien mal-Artikolu 47 tal-Karta, għaliex il-kunċett ta’ ħlas taħt kundizzjonijiet ma jiżġurax li t-tilwima ser tiġi, fil-ġejjieni, deċiża fuq il-mertu mill-Qorti tal-Ġustizzja. Din il-konstatazzjoni tirriżulta mill-ġurisprudenza tal-Qorti tal-Ġustizzja dwar is-setgħa diskrezzjonali li l-Kummissjoni għandha fil-kuntest tal-proċeduri għal nuqqas ta’ twettiq ta’ obbligi, mill-assenza ta’ kwalunkwe leġiżlazzjoni dwar il-kunċett ta’ ħlas taħt kundizzjonijiet u, b’mod partikolari, mill-prassi attwali tal-Kummissjoni f’dan il-qasam.